แบงก์โน้ตส์
ออกอาการน่าเป็นห่วงรายได้แรงงานไทย นับวันยิ่ง “ไม่พอยาไส้”
5 มี.ค. 2555

ยังไส้แห้ง
ออกอาการน่าเป็นห่วงรายได้แรงงานไทย นับวันยิ่ง “ไม่พอยาไส้” ธนาคารแห่งประเทศไทย (ธปท.) กุมขมับสำรวจแล้ว พบว่า รายได้เฉลี่ยลูกจ้าง ปี 2554 ที่ผ่านมายังต่ำมาก
ยิ่งปีนี้ยังเจอมรสุม แนวโน้มค่าครองชีพถีบตัวพุ่งสูง แซงหน้าการขึ้นค่าจ้างไปก่อนหน้าแล้ว ปัญหาตกงานก็ส่อแววเพิ่มขึ้น ปัญหายังลุกลามอาจจะกระทบกับความสามารถในการชำระหนี้ลดลง นั่นหมายความว่าหนี้เสียมีโอกาสเพิ่มขึ้น




ธปท.เปิดเผยบัญชีค่าจ้างเฉลี่ยของลูกจ้างประจำปี 2554 แสดงความห่วงแรงงานไทยมีรายได้ไม่เพียงพอกับรายจ่ายและค่าครองชีพที่สูงขึ้น และบั่นทอนความสามารถการชำระหนี้ 
โดยเฉพาะรายได้ของลูกจ้างภาคการเกษตร ซึ่งต่ำมากเพียง 4,812 บาทต่อเดือน หรือเฉลี่ยวันละ 160 บาท ยังห่างไกลนโยบายของรัฐบาลที่ผลักดันค่าจ้างขั้นต่ำ 300 บาทต่อวัน 
ส่วนผลสำรวจค่าจ้างเฉลี่ยของลูกจ้างทั่วไปอยู่ที่ 9,927 บาทต่อเดือนเท่านั้น หรือคิดเป็นค่าจ้างเฉลี่ยต่อ 330 บาทต่อวัน เทียบกับปี 2553 ที่มีรายได้ 9,262 บาทต่อเดือน
ตอกย้ำมาเปรียบเทียบกับข้อมูลของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ที่ประกาศรายได้เฉลี่ยต่อหัวต่อคนของประชากรไทยต่อไตรมาสอยู่ที่ระดับ 36,211 บาท หรือ 12,070 บาทต่อเดือน จะเห็นว่ารายได้เกษตรกรเดือนละ 4,812 บาท ยังห่าง 3 เท่าตัว
เห็นทีรัฐต้องเหนื่อยแจกอีกเยอะ